June Steenkamp onseker oor Oscar se egtheidJune Steenkamp in die hof Foto: Masi Losi/Pretoria News/Pool (SAPA) June Steenkamp, Reeva se ma, het in ŉ eksklusiewe onderhoud met die Daily Mirror gesê sy is onseker of Oscar Pistorius nie net toneelspeel nie. Steenkamp het aan die koerant gesê sy hou Pistorius fyn dop om te sien wat die waarheid is. Pistorius staan tereg op ŉ aanklag van moord nadat hy Reeva op 14 Februarie 2013 by sy huis in Pretoria-Oos doodgeskiet het. Hy voer aan hy het haar vir ŉ inbreker aangesien. Pistorius is baie emosioneel in die hof, druk soms sy vingers in sy ore en was al naar en het braakgeluide gemaak. Foto’s van die toneel, die vuurwapen en Reeva se kopbesering is al in die hof vertoon terwyl June die hofverrigtinge bygewoon het. “Dit is baie traumaties, maar dit is my kind. Ek moet na die grafiese besonderhede luister,” het June in die onderhoud gesê. Sy het gesê Pistorius se openbare verskoning het haar nie geraak nie. June (67) woon die hofverrigtinge alleen by, aangesien haar man Barry (69) te siek is om na Pretoria te reis van hul huis in Port Elizabeth. Barry het ŉ beroerte gehad en is aangeraai om nie te vlieg nie. Hy beplan egter glo om binnekort wel by June aan te sluit. Klik hier om meer te lees.